CELEX: C2007/247/04
Language: el
Date: 2007-10-20 00:00:00
Title: Υπόθεση C-318/07: Αίτηση για την έκδοση προδικαστικής αποφάσεως, την οποία υπέβαλε το Bundesfinanzhof (Γερμανία) στις 11 Ιουλίου 2007 — Hein Persche κατά Finanzamt Lüdenscheid

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/3
            
         Αίτηση για την έκδοση προδικαστικής αποφάσεως, την οποία υπέβαλε το Bundesfinanzhof (Γερμανία) στις 11 Ιουλίου 2007 — Hein Persche κατά Finanzamt Lüdenscheid
   (Υπόθεση C-318/07)
   (2007/C 247/04)
   Γλώσσα διαδικασίας: η γερμανική
   Αιτούν δικαστήριο
   Bundesfinanzhof
   Διάδικοι στην υπόθεση της κύριας δίκης
   
      Αναιρεσείων: Hein Persche
   
      Αναιρεσίβλητο: Finanzamt Lüdenscheid
   Προδικαστικά ερωτήματα
   
               1)
            
            
               Εμπίπτουν στο πεδίο εφαρμογής της ελεύθερης κυκλοφορίας των κεφαλαίων (άρθρο 56 της Συνθήκης περί ιδρύσεως της Ευρωπαϊκής Κοινότητας) οι δωρεές σε είδος που συνίστανται σε αντικείμενα καθημερινής χρήσης και στις οποίες προβαίνει ο υπήκοος κράτους μέλους προς ιδρύματα που εδρεύουν σε άλλο κράτος μέλος και είναι αναγνωρισμένα, κατά το δίκαιο του κράτους μέλους αυτού, ως κοινωφελή ιδρύματα;
            
         
               2)
            
            
               Σε περίπτωση καταφατικής απάντησης στο πρώτο ερώτημα:
               Αντιβαίνει στην ελεύθερη κυκλοφορία των κεφαλαίων (άρθρο 56 της Συνθήκης περί ιδρύσεως της Ευρωπαϊκής Κοινότητας) -αν ληφθούν υπόψη η υποχρέωση των φορολογικών αρχών να ελέγχουν την ακρίβεια των δηλώσεων του φορολογούμενου και η αρχή της αναλογικότητας (άρθρο 5, τρίτο εδάφιο, της Συνθήκης περί ιδρύσεως της Ευρωπαϊκής Κοινότητας)- το γεγονός ότι η ευνοϊκή φορολογική μεταχείριση των δωρεών προς κοινωφελή ιδρύματα προβλέπεται από το δίκαιο κράτους μέλους μόνο στην περίπτωση που τα ιδρύματα αυτά είναι εγκατεστημένα στο εν λόγω κράτος μέλος;
            
         
               3)
            
            
               Σε περίπτωση καταφατικής απάντησης στο δεύτερο ερώτημα:
               Επιβάλλει η οδηγία 77/799/ΕΟΚ στις φορολογικές αρχές των κρατών μελών την υποχρέωση να ζητούν, κατά την εξακρίβωση των πραγματικών περιστατικών που έχουν λάβει χώρα σε άλλο κράτος μέλος, τη συνδρομή των διοικητικών αρχών του άλλου αυτού κράτους μέλους ή επιτρέπεται να εφιστάται η προσοχή του φορολογούμενου επί του γεγονότος ότι, σε περίπτωση πραγματικών περιστατικών που έχουν λάβει χώρα στην αλλοδαπή, φέρει ο ίδιος, σύμφωνα με το δίκαιο του κράτους μέλους του το οποίο διέπει τη διαδικασία, το βάρος απόδειξης της επέλευσής τους (αντικειμενικό βάρος απόδειξης);